Uyg'urlar dardi: Bugungi sinovlar va qardoshlar munosabati 
Dunyo uyg'urlari qurultoyi bu elat nomidan xalqaro sanhada gapirib kelayotgan organ bo'lib, Germaniyada joylashgan. Uning rahbariyati esa nafaqat Yevropa balki Shimoliy Amerikada ham istiqomat qiladi.
VASHINGTON — Uyg'urlar manfaati uchun kurashuvchi boshqa tashkilotlar ham bor, jumladan Vashingtonda. Lekin hammaning maqsadi bir, deydi Umar Qanot (Omer Kanat), "Amerika Ovozi" bilan suhbatda. Qanot - Dunyo uyg'urlari qurultoyining ijroiya qo'mitasi raisi. Uning aytishicha, yarim asrdan oshibdiki, Xitoy Sharqiy Turkiston, rasman Shinjon-uyg'ur muxtoriyati deya tanilgan mintaqada bu elatga zulm o'tkazib kelmoqda. Ular erkin yashay olmaydi, deydi Qanot. Musulmon va turkiy xalq har tomonlama siquvda. Xitoyning boshqa qismlariga majburan ko'chirilmoqda, ularning ona yurti esa xitoylashtirilmoqda. Jahonda 20 milliondan oshiq uyg'ur bo'lsa, ularning aksariyati Shinjonda yashaydi. "Xitoyning azaliy maqsadi - bizni yo'q qilish. Uyg'urlarga elat sifatida barham berish", - deydi Qanot. Uning qayd etishicha, Sharqiy Turkiston qadimdan Xitoy va Markaziy Osiyo orasidagi devor, qo'rg'on bo'lgan. "Agar Xitoy, xudo ko'rsatmasin, bizni butkul yo'l qilsa, o'sha devor, o'sha qo'rg'on ham qulaydi. Xitoyga mintaqa tomon yo'l ochiladi", - deya xavotir bildiradi Qanot. "Xitoy Markaziy Osiyoni tarixdan o'ziga qarashli hudud deb kelgan", - deya eslatadi faol. Biroq Pekin bu iddaolarni inkor etib, uyg'urlar uning nazorati ostida har qachongidan ham farovonroq yashayotganini ta'kidlaydi. Xo'sh, mintaqa rahbarlari va ahli bu masalalarda qanday fikrda? Hukumat va Xitoy orasidagi munosabatlarda uyg'ur faktori qanchalik muhim? O'zbekiston hukumati, masalan, uyg'urlarga nisbatan qanday siyosat yuritmoqda? Uyg'urlarni xalqaro maydonda kimlar quvvatlayapti? Xitoy siyosatini nima o'zgartirishi mumkin? "Vashington choyxonasi" ruknimizda tomosha qiling. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.